Denis Spitsov

**Denis Sergejevitsj Spitsov** (russisk: Денис Сергеевич Спицов, født 16. august 1996 i Vozjega) er en russisk langrennsløper.

Han tok sølv i lagsprint og på stafetten samt bronse på 15 km fristil under vinter-OL 2018 i Pyeongchang. Han tok sin første seier i verdenscupen i langrenn da han vant sisteetappen i Tour de Ski 2021.

## Idrettskarriere
### Sesongen 2013/14
Spitsov deltok i kontinentalcupen Osteuropa Cup i langrenn 2013/14, og fikk der 45.-plass som beste enkeltresultat. Han fikk dermed ingen poeng i Osteuropa Cup sammenlagt. Under junior-VM på ski 2014 kom han på 35.-plass på sprinten.

Han deltok i det russiske juniormesterskapet i langrenn 2014, og kom der på 12.-plass på 15&nbsp;km fri teknikk og 44.-plass på 20&nbsp;km skiatlon.

### Sesongen 2014/15
I Osteuropa Cup i langrenn 2014/15 kom han på fjerdeplass på 10&nbsp;km fri teknikk i Vershina Tea i november, og endte på 21.-plass sammenlagt med 142 poeng.

Han fikk tre medaljer under junior-VM på ski 2015 i Almaty i Kasakhstan. Først kom han på andreplass på 10&nbsp;km fri teknikk, bak sin lagkamerat Aleksej Tsjervotkin, og Alexander Bakanov gjorde at det ble trippelt russisk på denne distansen. På 20&nbsp;km skiathlon fikk han bronse, og Russland vant 4 x 5&nbsp;km stafett foran Frankrike og Norge.

I mars vant han 10&nbsp;km fri teknikk og 20&nbsp;km skiatlon under det russiske juniormesterskapet, og han fikk sølv på sprinten, bak Aleksej Tsjervotkin. I det russiske mesterskapet for senior kom han på niendeplass på 15&nbsp;km fri teknikk og 50.-plass på sprinten.

### Sesongen 2015/16
I Osteuropa Cup i langrenn 2015/16 ble hans beste enkeltresultat en sjetteplass på 15&nbsp;km fri teknikk, og sammenlagt kom han på 42.-plass med 75 poeng. Jevgenij Dementjev vant Osteuropa Cup denne sesongen.

Han deltok i junior-VM på ski 2016 i Râșnov i Romania. Der fikk han bronse på 15&nbsp;km fri teknikk fellesstart, og sølv på 4 x 5&nbsp;km stafett. På sprinten kom han på fjerdeplass. I det russiske juniormesterskapet på ski fikk han to sølvmedaljer; på 10&nbsp;km fri teknikk og 20&nbsp;km skiatlon. Ivan Yakimushkin vant begge disse distansene. På sprinten kom Spitsov på 15.-plass. I det russiske mesterskapet for senior kom han på 18.-plass på 30&nbsp;km skiatlon og 56.-plass på sprinten.

### Sesongen 2016/17
Igjen deltok Spitsov i Osteuropa Cup i langrenn, og i sesongen 2016/17 kom han på 10.-plass sammenlagt, med 284 poeng. Han fikk sin første Osteuropa Cup pallplasseringer denne sesongen, med en tredjeplass på 10&nbsp;km fri teknikk 22. november og førsteplass på 30&nbsp;km skiatlon 1. mars 2017.

Under U23-VM på ski 2017 deltok han på to distanser, og fikk bronse på begge. På 15&nbsp;km fri teknikk og 30&nbsp;km skiatlon kom han på tredjeplass, og begge distanser ble vunnet av Aleksandr Bolsjunov foran Aleksej Tsjervotkin. I mars gikk han inn til andreplass på 15&nbsp;km fri teknikk i det russiske mesterskapet for senior, og han kom der på 22.-plass på 30&nbsp;km skiatlon.

### Sesongen 2017/18
Spitsov debuterte i verdenscupen i langrenn 9. desember 2017, med en 77.-plass på sprint i Davos, og han fulgte opp med en sjuendeplass på 15&nbsp;km fri teknikk. Den 7. januar fikk han sin første pallplassering i verdenscupsammenheng, med en tredjeplass på avslutningsetappen på Tour de Ski 2017/18, som var opp alpinbakken Alpe Cermis i Val di Fiemme.

Han deltok i U23-VM på ski 2018 i Goms i Sveits, der han vant 30&nbsp;km skiatlon, og han fikk sølv på 15&nbsp;km klassisk, bak Mattis Stenshagen. Han deltok også på sprinten, og kom der på 37.-plass.

Spitsov representerte Olympiske utøvere fra Russland under Vinter-OL 2018, fordi Russland ble utestengt fra disse vinterlekene.

### Sesongen 2021/22

Han tok bronse på 30 km skiathlon i vinter-OL 2022 i Beijing.

## Referanser


## Eksterne lenker
* 
*  Profil hos Vinter-OL 2018